หุ้น,น้ำมันสหรัฐปิดบวก/ทองขึ้น รับข้อตกลงเบร็กซิต
ดาวโจนส์ปิดบวก 70.04 จุด รับอังกฤษ-อียูบรรลุข้อตกลงเบร็กซิต ด้านราคาน้ำมันเพิ่มขึ้น 11 เซนต์ ขณะที่ทองคำขยับ 5.10 ดอลลาร์
25 ธ.ค. 2563

ดัชนีเฉลี่ยอุตสาหกรรมดาวโจนส์ปิดที่ 30,199.87 จุด เพิ่มขึ้น 70.04 จุด หรือ +0.23% ขณะที่ดัชนี เอสแอนด์พี 500 ปิดที่ 3,703.06 จุด เพิ่มขึ้น 13.05 จุด หรือ +0.35% ส่วนดัชนี แนสแดค ปิดที่ 12,804.73 จุด เพิ่มขึ้น 33.62 จุด หรือ +0.26%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 24 ธ.ค. รับข่าวอังกฤษและสหภาพยุโรป (EU) บรรลุข้อตกลงการค้าซึ่งจะมีการบังคับใช้หลังจากอังกฤษแยกตัวจาก EU (Brexit) ในช่วงสิ้นปีนี้ นอกจากนี้ ตลาดยังได้แรงหนุนจากความหวังเกี่ยวกับการออกมาตรการกระตุ้นเศรษฐกิจในสหรัฐ รายงานที่ว่าขณะนี้ประชาชนกว่า 1 ล้านคนในสหรัฐได้รับการฉีดวัคซีนต้านไวรัสโควิด-19 แล้ว
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนกุมภาพันธ์ เพิ่มขึ้น 11 เซนต์ ปิดที่ 48.23 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนกุมภาพันธ์ เพิ่มขึ้น 9 เซนต์ ปิดที่ 51.29 ดอลลาร์ต่อบาร์เรล
ราคาทองคำโคเม็กซ์ งวดส่งมอบเดือนกุมภาพันธ์ เพิ่มขึ้น 5.10 ดอลลาร์ ปิดที่ 1,883.20 ดอลลาร์ต่อออนซ์